Actualii primari PSD care candidează pentru un nou mandat și cei care vor fi pentru prima dată în această funcție vor face echipa pe care spune că mizează deputatul Gheorghe Șoldan, candidat la funcția de președinte al Consiliului Județean Suceava. La lansarea candidaturii avocatului Traian Andronachi la funcția de primar al municipiului Rădăuți, Șoldan a declarat că, împreună cu echipa PSD „nu doar că vom recupera decalajele economice față de celelalte județe, dar vom deveni și unul dintre județele în care se vor întoarce tot mai mulți dintre frații, surorile, copiii sau părinții noștri plecați la muncă în străinătate”.
„Am toată convingerea că pe 9 iunie Traian Andronachi va câștiga Primăria Rădăuți și va demonstra că în acest municipiu se pot realiza mult mai multe proiecte pentru oameni și într-un ritm mult mai susținut. Traian a fost un bun manager al Spitalului Municipal Rădăuți tocmai în cea mai grea perioadă, nu doar a municipiului, ci și a județului, în timpul pandemiei. A demonstrat atunci că este un lider puternic și dedicat comunității sale. Sub îndrumarea sa, spitalul a reușit să facă față cu brio provocărilor, a rămas deschis alături de spitalul din Suceava, iar pentru mine și pentru mulți dintre cei care l-au cunoscut, Traian Andronachi a fost și este un exemplu de eficiență și profesionalism”, a spus deputatul Șoldan.
Acesta a afirmat că la lansarea candidaturii lui Traian Andronachi, în fața a aproximativ 700 de oameni, în Casa de Cultură din Rădăuți, a avut emoții pentru că acesta nu este doar un candidat, ci și un bun prieten.
„Sunt ferm convins că municipiul Rădăuți va fi pe mâini bune, după 9 iunie. Îl știu bine pe Traian. Multora nu le va fi ușor. Pe unii îi va pune la treabă, pe alții nu îi va mai lăsa să facă ce vor, nepotismele vor dispărea, construcțiile nu se vor mai face fără niciun căpătâi, oamenii nu vor mai îngheța iarna de frig în case, drumurile nu vor mai fi asfaltate în bătaie de joc, iar societățile care căpușează banul public vor avea o mare problemă. Toți aceștia vor fi exact cei care în săptămânile următoare vor încerca să vă convingă că e bine așa cum e, cu actuala administrație. Până pe 9 iunie, când vor zbura. De la Primăria Rădăuți, de la Consiliul Județean Suceava. Împreună cu Traian Andronachi, dezvoltăm municipiul Rădăuți, dezvoltăm județul Suceava”, a declarat deputatul Gheorghe Șoldan.